钦定古今图书集成/理学汇编/学行典/第271卷 > 杨恒
## 钦定古今图书集成/理学汇编/学行典/第271卷 > 杨恒

按《明外史隐逸传》：“杨恒，字本初，诸暨人。幼姿性绝伦。
外族方氏建义塾，聘名师，馆四方游学士。恒幼往受
诸经，辄领其旨要，发为文章，峻洁可喜，遂有声郡邑
间。浦江郑氏者，义门也。延为子弟师，晨夕诲以道义，
语必称引古人，诸生亦驯习其教。阅十年，退居白鹿
山，戴梭冠，披羊裘带，经耕烟雨间，啸歌自乐，因自号
‘白鹿生’。”太祖既下浙东，命栾凤知州事，凤请为州学
师，恒固让不起。凤乃令州中子弟即家问道，政有缺
失，辄贻书咨访，恒告以利病，裨益为多。后唐铎知绍
兴，欲辟起之，复固辞。宋濂之为学士也，拟荐为国子
师，闻不受州郡辟命乃已。恒性醇笃，与人语，出肺肝
相示。事稍乖名义，辄峻言指斥。家无担石，而临财甚
介，故乡人奉为“楷法”焉。